CELEX: 32011R0334
Language: et
Date: 2011-04-07 00:00:00
Title: Komisjoni määrus (EL) nr 334/2011, 7. aprill 2011 , millega muudetakse määrust (EL) nr 185/2010, millega nähakse ette üksikasjalikud meetmed lennundusjulgestuse ühiste põhistandardite rakendamiseks  EMPs kohaldatav tekst

8.4.2011   
            
            
               ET
            
            
               Euroopa Liidu Teataja
            
            
               L 94/12
            
         KOMISJONI MÄÄRUS (EL) nr 334/2011,
   7. aprill 2011,
   millega muudetakse määrust (EL) nr 185/2010, millega nähakse ette üksikasjalikud meetmed lennundusjulgestuse ühiste põhistandardite rakendamiseks
   (EMPs kohaldatav tekst)
   EUROOPA KOMISJON
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 300/2008, mis käsitleb tsiviillennundusjulgestuse ühiseeskirju ja millega tunnistatakse kehtetuks määrus (EÜ) nr 2320/2002, (1) eriti selle artikli 4 lõiget 3,
   ning arvestades järgmist:
   
               (1)
            
            
               Kolmandatest riikidest saabuvatel ja Euroopa Liidu lennujaamades ümberistuvatel reisijatel kaasas olevaid vedelikke, aerosoole ja geele käsitlevad piirangud tekitavad teatavaid probleeme kõnealuste lennujaamade tegevuses ning põhjustavad ebameeldivusi asjaomastele reisijatele.
            
         
               (2)
            
            
               Komisjoni 23. aprilli 2010. aasta määruses (EL) nr 358/2010, millega muudetakse 4. märtsi 2010. aasta määrust (EL) nr 185/2010, millega nähakse ette meetmed lennundusjulgestuse ühiste põhistandardite rakendamiseks, (2) on sätestatud erandid, mille puhul reisijatel lubatakse kaasas kanda vedelikke, aerosoole ja geele, mis on saadud teatavates kolmandates riikides asuvatest lennujaamadest. Need erandid kehtivad kuni 29. aprillini 2011.
            
         
               (3)
            
            
               Kõnealused erandid hõlbustavad lennujaamade tegevust ning vähendavad kolmandatest riikidest saabuvatele ja Euroopa Liidu lennujaamades ümberistuvatele ning vedelikke, aerosoole ja geele kaasas kandvatele reisijatele põhjustatud ebameeldivusi, säilitades samas lennundusjulgestuse kõrge taseme. Kui kõnealustes kolmandates riikides asuvad lennujaamad vastavad endiselt tingimustele, mille täitmise korral erandid kehtestati, tuleks kõnealused erandid säilitada.
            
         
               (4)
            
            
               Seepärast tuleks komisjoni 4. märtsi 2010. aasta määrust (EL) nr 185/2010, millega nähakse ette üksikasjalikud meetmed lennundusjulgestuse ühiste põhistandardite rakendamiseks, (3) vastavalt muuta.
            
         
               (5)
            
            
               Käesoleva määrusega ettenähtud meetmed on kooskõlas määruse (EÜ) nr 300/2008 artikli 19 lõike 1 kohaselt loodud tsiviillennundusjulgestuse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 185/2010 lisa muudetakse vastavalt käesoleva määruse lisale.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. aprill 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 97, 9.4.2008, lk 72.
   
      (2)  ELT L 105, 27.4.2010, lk 12.
   
      (3)  ELT L 55, 5.3.2010, lk 1.
   
      LISA
      Määruse (EL) nr 185/2010 lisa 4. peatüki punkti 4.1.3.4 alapunkt g asendatakse järgmisega:
      
                  „g)
               
               
                  on saadud liites 4-D loetletud kolmandas riigis asuvast lennujaamast, tingimusel et kõnealune vedelik, aerosool ja geel on pakitud avamise tuvastamist võimaldavasse kotti ja on olemas piisavad tõendid selle ostmise kohta sama lennujaama lennualalt eelneva 36 tunni jooksul. Käesolevas punktis sätestatud erandid kaotavad kehtivuse 29. aprillil 2013.”